Din il-ġimgħa rajna l-Kap tal-partit, Dr Adrian Delia, jsir membru parlamentari u wara jingħata l-ġurament ta' Kap tal-Oppożizzjoni. Dan kien l-ewwel pass li qed jeħodna lejn tmexxija ġdida tal-partit tagħna. Jonqos passi oħra. Hemm karigi li għad iridu jiġu mimlija b'persuni li huma validi u kapaċi. Bnedmin li ser jidħlu, kif għamlu ta' qabilhom, għal sagrifiċċji personali. Il-politika titlob minn min irid jeħodha bis-serjetà li dan isir. Proprju għalhekk li sejrin inkomplu f'din il-linja demokratika bil-parteċipazzjoni tal-Kunsilliera u t-tesserati tagħna. Spirtu ta' solidarjetà Proċess li jitlob attenzjoni u fl-istess ħin li ma jdumx ma jiġi magħluq. Żgur mhux forsi li d-deċiżjoni sabiex l-elezzjonijiet għall-karigi kollha jingħalqu kemm jista' jkun malajr, mingħajr dewmien żejjed, intlaqgħet tajjeb. Għandna bżonn li ma ndumux sa Frar u li nlestu dan sal-aħħar ta' Novembru. Hemm għarfien aqwa tar-realtà politika u ta' dak li l-partit irid jaffronta quddiemu fix-xhur li ġejjin. Hemm ukoll spirtu ta' solidarjetà u għaqda li qiegħed jidħol id f'id ma' dan. Ammirajt partikolarment lil Jean Pierre Debono li ċeda s-siġġu li kien kiseb għall-ewwel darba f'din l-elezzjoni. Miegħu ngħaqqad lill-kandidati tal-partit li kienu deċiżi li, jitla' minn jitla' fil-by-election, kienu ser iċedu s-siġġu. Proċess veloċi Għall-kuntrarju ta' ħaddieħor, il-proċess li bih il-Kap tal-partit ħa postu fil-Kamra tad-Deputati ma damx. Kien veloċi proprju għax għall-kuntrarju ta' x'setgħu ħasbu dawk li m'humiex parti mill-partit, hemm sens ċar u qawwi bejnietna li t-triq tagħna lkoll hija lejn l-għaqda interna. Għall-kuntrarju ta' dak li ħaddieħor seta' ttama, dan il-proċess, għalkemm ġieb opinjonijiet differenti, ma wassalx għal firdiet. Setgħu ntużaw kliem li ma kienux proprju indikati. Kien hemm min ma kkontrollax lilu nnifsu u tbaxxa f'insulti u kliem iebes, imma dan ma ġiebx qasmiet. Minn dak li rajt u minn dak li smajt, inħossni iktar kunfidenti naħseb li ma' kull jum, il-partit ser ikompli jissoda u l-biċċiet kollha tal-mużajk jingħaqdu biċċa biċċa lura fil-ħin u ż-żmien tagħhom. Lura f'daqqa Irridu nġibu l-forzi tagħna lura f'daqqa, jaħdmu u kapaċi. Irridu nassiguraw li aħna lkoll nifhmu li għandna dmir lejn min ivvutalna biex nirrappreżentawh li nagħtu l-aħjar tagħna. Il-politika ssir minna. L-aġenda għandna l-opportunità li nimmarkawha u nagħġnuha aħna. Fil-passat kien hemm diversi mumenti meta rnexxielna nagħmlu dan. Il-bieb huwa miftuħ issa u rridu nifhmu li f'din it-tieni leġislatura dan ser ikollna aktar mumenti li nwettquh. Dan huwa partikolarment importanti fil-kalendarju parlamentari. Dan għax għada t-Tnejn, il-Gvern ser iressaq il-Budget. Ser ikun l-ewwel wieħed ta' din il-leġislatura u tal-partit b'Kap tal-Oppożizzjoni ġdid. Ser ikun interessanti li wieħed jeżamina l-kontenut, ir-retorika u l-messaġġi li l-Gvern irid jibgħat barra. Ħidma ta' skrutinju Għall-ġimgħat li ġejjin, aħna l-membri parlametnari ser għalhekk ikollna iktar fuq x'hiex nikkonċentraw l-azzjoni u l-ħsieb tagħna. Irridu nifhmu li l-partit irid iwieġeb għal din is-sejħa. Iwieġeb billi jidħol għall-kontroll u skrutinju li rridu nagħmlu b'diliġenza u attenzjoni fis-setturi rispettivi li ġejna mogħtija. Ikun żball jekk dan l-eżerċizzju ma jsirx kif għandu. Għax m'għandniex nippermettu lill-Gvern jaħseb li jista' jgħaddi minn fuqna. Proprju għalhekk li m'għandniex noqogħdu lura f'diskorsna. Ngħidu li għandna ngħidu b'mod ċar, dirett u intenzjonat sabiex min qiegħed imexxi jifhem li għandu diversi partijiet minnu li m'humiex jaħdmu tajjeb, li huma traskurati u oħrajn li qed jintelqu, issa li qegħdin lura fil-poter. Appoġġ sħiħ M'għandix dubju li f'dan l-eżerċizzju ser ikollna l-appogg tal-membri u votanti tal-partit. Anqas ma niddubita li ser ikollna lura f'postha l-ħidma tal-mezzi ta' komunikazzjoni li, fortunatament, aħna għandna. Ħidmet il-membri parlamentari hija, fiha nfisha, importanti. Però m'għandhiex tiddependi fuq ix-xandir tas-seduta parlamentari. Jista' jkollha ferm iktar saħħa b'rappurtaġġ iktar dettaljat, veloċi u faċli biex jinqara'. Il-gazzetti tagħna In-Nazzjon u Il-Mument, flimkien ma' Radio 101 u Net għandhom sehem kruċjali f'dan. Importanti li nibdew minn issa nutilizzaw aħjar dak li għandna għad-dispożizzjoni tagħna. Iktar u iktar meta nafu lkoll li għandna diversi ġurnalisti mimlija b'ħeġġa u esperjenza. Direzzjoni differenti F'dawn il-jiem il-partit qiegħed għalhekk jikteb kapitolu ġdid fl-istorja tiegħu. Qiegħed jidħol għal staġun politiku ġdid. Kif rajna diġà f'dawn il-ġimgħatejn li għandna lil Dr Adrian Delia Kap ġdid, hemm direzzjonijiet differenti, hemm mod ġdid ta' kif qed issir il-politika mill-partit tagħna. Għal dawk li jsegwu u qed jaraw, dan isir jum wara jum. Qed jifhmu li dan il-partit qiegħed jiġbed aktar nies lejh. Hemm entużjażmu li ħlief tul l-elezzjoni ġenerali ma konniex naraw qabel li dieħel biċċa biċċa. Il-pajjiż tagħna jixraqlu dan. Jixraqlu li jkollu Partit Nazzjonalista b'saħħtu, li jwieġeb għar-realtajiet u l-bżonnijiet tiegħu. Bħalma sar fil-passat, m'għandniex dubju li dan ser jirnexxilna nwettquh u nwettquh tajjeb. Għax għandna diversi bnedmin ta' rieda tajba fi ħdanna li huma kapaċi, li huma mmexxija mill-ġdid minn min huwa hekk mimli b'kapaċità u abbiltà.
Kapitolu ġdid